**Informatīvais ziņojums**

**Par 2017. gada 21. februāra Ministru kabineta sēdes darba kārtības punktu**

**“Par Latvijas Republikas nacionālās pozīcijas apstiprināšanu par ES kopējās nostājas projektu pievienošanās sarunu ar Serbiju 20. sadaļā Uzņēmumu un rūpniecības politika”**

Lai novērtētu Eiropas Savienības (ES) kandidātvalstu gatavību sākt sarunas konkrētās ES politiku jomās, Eiropas Komisija (EK) veic kandidātvalstu nacionālo tiesību aktu atbilstības ES prasībām izvērtēšanu. Serbijas tiesību aktu atbilstības ES prasībām izvērtēšana tika sākta 2013. gada septembrī. Tajās pievienošanās sarunu sadaļās, kur ES dalībvalstis ir noteikušas sarunu atvēršanas vai slēgšanas nosacījumus, EK uzrauga to izpildi. Serbijas ES pievienošanās sarunās ir 35 sadaļas. Līdz 2017. gada 16. februārim sarunās ar Serbiju ir atvērtas 5 sarunu sadaļas, no kurām viena provizoriski slēgta.

Tiesību aktu caurskatīšanas gaitā EK ir secinājusi, ka Serbija ir pietiekami gatava sarunu sākšanai 20. sadaļā Uzņēmumu un rūpniecības politika.

Serbija ir sasniegusi pietiekamu līmeni uzņēmumu un rūpniecības politikas saskaņošanā ar ES *acquis*, un tai ir pietiekama administratīvā kapacitāte, lai sniegtu atbalstu uzņēmumiem un uzlabotu uzņēmējdarbības vidi. EK ir izvirzījusi vienu 20. sadaļas slēgšanas nosacījumu, kas paredz visaptverošas stratēģijas rūpniecības jomā apstiprināšanu un tās ieviešanu.

Ir sagatavota Latvijas nacionālā pozīcija par ES kopējās nostājas projektu pievienošanās sarunu ar Serbiju 20. sadaļā Uzņēmumu un rūpniecības politika.

Latvijas pozīcija:

* Latvija atbalsta Eiropas Komisijas rekomendāciju atvērt pievienošanās sarunas ar Serbiju 20. sadaļā Uzņēmumu un rūpniecības politika.

Pozīcija ir sagatavota saskaņā ar Ministru kabineta 2009. gada 3. februāra noteikumiem Nr. 96 “Kārtība, kādā izstrādā, saskaņo, apstiprina un aktualizē Latvijas Republikas nacionālās pozīcijas Eiropas Savienības jautājumos”.

Tā kā ES paplašināšanās un Serbijas pievienošanās sarunas uzskatāmas par tādām, kas būtiski skar Latvijas intereses, saskaņā ar Ministru kabineta 2009. gada 3. februāra noteikumu Nr. 96 21.1.1. punktuto apstiprināšanas kārtība paredz apstiprināšanu Ministru kabinetā.

Iesniedzējs: ārlietu ministrs E. Rinkēvičs

Vīza: valsts sekretārs A.Pildegovičs

14.02.2017. 10.50

297

Dana Tjurina, 67016294

[dana.tjurina@mfa.gov.lv](mailto:dana.tjurina@mfa.gov.lv)